**Informatīvais ziņojums „Par Latvijas un Uzbekistānas sadarbības paplašināšanu tirdzniecības, transporta un investīciju jomās”**

**Pašreizējās situācijas raksturojums**

2014.gada 27.-28.maijā norisinājās Latvijas Valsts prezidenta A.Bērziņa oficiālā vizīte Uzbekistānas Republikā. Valsts prezidenta vizītē piedalījās ārlietu ministrs E.Rinkēvičs, ekonomikas ministrs V.Dombrovskis, satiksmes ministrs A.Matīss, aizsardzības ministrs R.Vējonis, kultūras ministre D.Melbārde, kā arī plaša Latvijas uzņēmēju delegācija (60 uzņēmēji no 47 uzņēmumiem), pārstāvot transporta un loģistikas nozari, enerģētikas, finanšu, juridiskās, izglītības, ķīmiskās rūpniecības un farmācijas, būvniecības, IT un telekomunikācijas, metālapstrādes, mašīnbūves, pārtikas ražošanas, lauksaimniecības un zivsaimniecības, tūrisma u.c. jomas. Uzņēmēju delegācija piedalījās Latvijas-Uzbekistānas biznesa forumā, kā arī tikās ar interesējošās nozares valsts uzņēmumu un privātfirmu pārstāvjiem. Vizītes ietvaros tika parakstīti vairāki starpvaldību un starpnozaru ministriju divpusējie līgumi, kā arī vienošanās. Notika arī nozaru ministru un ministriju oficiālo amatpersonu divpusējās tikšanās.

Pirms vizītes starp Latvijas Republikas Ekonomikas ministriju un Uzbekistānas Republikas Ekonomikas ministriju tika saskaņots memorands par sadarbību atjaunojamo energoresursu jomā (turpmāk – Memorands). Vizītes laikā to parakstīja Latvijas Republikas ekonomikas ministrs V.Dombrovskis. No Uzbekistānas puses Memorandu parakstīja ekonomikas ministre Gaļina Saidova. Memorands tika parakstīts, lai veicinātu divpusējo sadarbību atjaunojamo energoresursu izmantošanas un modernu energoefektivitātes paaugstināšanas tehnoloģiju jomā, kā arī sekmētu investīcijas enerģētikas jomā.

Vizītes laikā Uzbekistānas puse ierosināja parakstīt „Protokolu par divpusējo sarunu un biznesa foruma Latvijas Republikas prezidenta A.Bērziņa oficiālās vizītes laikā Uzbekistānas Republikā 2014.gada 27.-29.maijā rezultātiem” (turpmāk-Protokols), kas pirms vizītes netika saskaņots ar Latvijas pusi. Vizītes laikā Latvijas Republikas ekonomikas ministrs V.Dombrovskis un Latvijas Republikas satiksmes ministrs A.Matīss iepazinās ar Uzbekistānas puses sagatavoto Protokola projektu. Tā kā tika konstatēts, ka tajā minēti jautājumi, kas jau šobrīd ir abu ministriju kompetencē un izriet no ministriju nolikumiem, un, tā kā Protokolā ir fiksēta tikai pušu apņemšanās, kas neuzliek saistības, Latvijas puse piekrita parakstīt protokolu. Protokolu 2014.gada 28.maijā Uzbekistānā no Latvijas puses parakstīja ekonomikas ministrs V.Dombrovskis, no Uzbekistānas puses ārējo ekonomisko sakaru, investīciju un tirdzniecības ministrs E.Gaņijevs.

Protokolā minētas sekojošas vienošanās:

1. Vizītes ietvaros notikušo tikšanos laikā puses pārrunāja jautājumus  par ekonomiskās sadarbības paplašināšanas iespējām, it īpaši tirdzniecības, transporta un investīciju jomās. Tika apspriesti sekojoši jautājumi:
	1. savstarpēju tirdzniecības apjomu palielināšana un sadarbības paplašināšana, tai skaitā efektīvi funkcionējošu tirdzniecības namu, transporta, loģistikas un izplatīšanas centru izveidošana Latvijas teritorijā ar tālāku preču izplatīšanu Baltijā un Skandināvijā;
	2. parakstīto līgumu izpildes nodrošināšana un jaunu līgumu par plaša preču klāsta piegādi Latvijā slēgšana;
	3. maksimāli labvēlīgu nosacījumu izveidošana auto un dzelzceļu pārvadājumu apjomu palielināšanai starp abām valstīm, tostarp arī tranzīta valstīm. Nodrošināt izdevīgākus tranzīta pārvadājumu tarifus un pazemināt izdevumus kravu apstrādei Latvijas ostās;
	4. efektīvas sistēmas ieviešana autopārvadājumu kravu iekraušanai atpakaļceļā starp Latvijas Republiku un Uzbekistānas Republiku, samazinot tukšu kravu autopārvadājumus;
	5. maksas par autoceļu izmantošanu optimizēšana 1996.gada 23.maijā parakstītā „Latvijas Republikas valdības un Uzbekistānas Republikas valdības nolīguma par automobiļu starptautisko satiksmi” ietvaros;
	6. abpusēji izdevīgas sadarbības gaisa satiksmes jomā paplašināšana. Latvijas puses piesaistīšana reģiona lielākā starptautiskā intermodālā loģistikas centra iespēju izmantošanā, kas izveidots uz lidostas „Navoi” bāzes, lai īstenotu gaisa kravu pārvadājumus Centrālās, Dienvidu un Dienvidaustrumu Āzijas valstīs;
	7. kopīgu investīciju projektu realizācija Uzbekistānas Republikā un Latvijas Republikā padziļinātā augļu un dārzeņu pārstrādē un dažādu pārtikas produktu, konditorejas izstrādājumu (karameļu konfekšu) ražošanā; gatavo tekstila izstrādājumu, personīgās higiēnas līdzekļu un dabīgās kosmētikas ražošanas organizēšanā; pārtikas un ķīmiskās rūpniecības, dzeramā ūdens attīrīšanas iekārtu ražošanas organizēšanā, kā arī alternatīvās enerģētikas attīstības, ekoloģiski tīro elektroenerģijas un energotaupīšanas tehnoloģiju ieviešanas projektu realizācijā;
	8. kopīgu programmu un projektu tūrisma jomā īstenošana ar mērķi piesaistīt tūrisma plūsmu Uzbekistānas Republikā no Eiropas Savienības valstīm.
2. Lai īstenotu 1.punktā minētos jautājumus ekonomiskās sadarbības paplašināšanai īpaši tirdzniecības, transporta un investīciju jomās, puses apņēmās:
	1. koordinēt divpusējo dokumentu realizēšanu tirdzniecības, transporta un investīciju jomās, kas parakstīti augsta līmeņa vizīšu ietvaros 2013.-2014.gadā;
	2. apmainīties ar nepieciešamo papildus informāciju un piedāvājumiem kopīgu projektu realizēšanai;
	3. organizēt abpusējas vizītes un sarunas abu valstu ieinteresētajām iestādēm un uzņēmumiem ar mērķi izstrādāt un praktiski realizēt kopīgus projektus;
	4. sadarboties kopīgu projektu īstenošanā un sniegt informatīvi konsultatīvo atbalstu;
	5. organizēt biznesa forumus, „apaļos galdus”, prezentācijas un citus biznesa pasākumus Latvijas Republikā un Uzbekistānas Republikā;
	6. abu valstu uzņēmumiem piedalīties izstādēs - gadatirgos, kas notiek Latvijas Republikā un Uzbekistānas Republikā;
	7. organizēt citus nepieciešamos pasākumus pēc pušu vienošanās un saskaņā ar Latvijas Republikas un Uzbekistānas Republikas normatīvajiem aktiem.

Šo jautājumu turpmākai koordinēšanai vizītes ietvaros tika panākta vienošanās, ka minēto priekšlikumu izpildes gaita tiks skatīta Latvijas Republikas un Uzbekistānas Republikas kārtējā Starpvaldību komisijas (turpmāk-SVK) sēdē ekonomiskās, rūpnieciskās un zinātniski tehniskās sadarbības jautājumos, kas plānota 2015.gadā Taškentā (Uzbekistāna).

SVK no Latvijas puses vada satiksmes ministrs A.Matīss, no Uzbekistānas puses ārējo ekonomisko sakaru, investīciju un tirdzniecības ministrs E.Gaņijevs.

**Turpmākā rīcība**

Priekšlikums no Uzbekistānas puses parakstīt Protokolu tika saņemts tikai vizītes norises laikā, līdz ar to Protokols pirms tā parakstīšanas netika izskatīts un apstiprināts Ministru kabinetā. Tā kā Protokolā ir minētas arī vienošanās, kas nav Ekonomikas ministrijas kompetencē, ir nepieciešams par to informēt Ministru kabinetu un noteikt atbildību sadalījumu.

Pamatojoties uz iepriekšminēto, lai paplašinātu ekonomisko sadarbību ar Uzbekistānu, turpmāk ir nepieciešams:

1. Ekonomikas ministrijai atbilstoši savai kompetencei:
	1. veicināt savstarpēju tirdzniecības apjomu palielināšanu un ekonomiskās sadarbības paplašināšanu ar Uzbekistānu, tai skaitā efektīvi funkcionējošu tirdzniecības namu, transporta, loģistikas un izplatīšanas centru izveidošanu Latvijas teritorijā ar tālāku preču izplatīšanu Baltijā un Skandināvijā;
	2. veicināt kopīgu investīciju projektu Uzbekistānas Republikā un Latvijas Republikā realizāciju padziļinātā augļu un dārzeņu pārstrādē un dažādu pārtikas produktu, konditorejas izstrādājumu (karameļu konfekšu) ražošanā; gatavo tekstila izstrādājumu, personīgās higiēnas līdzekļu un dabīgās kosmētikas ražošanas organizēšanā; pārtikas un ķīmiskās rūpniecības, dzeramā ūdens attīrīšanas iekārtu ražošanas organizēšanā, kā arī alternatīvās enerģētikas attīstības, ekoloģiski tīro elektroenerģijas un energotaupīšanas tehnoloģiju ieviešanas projektu realizāciju;
	3. veicinātkopīgu programmu un projektu tūrisma jomā īstenošanu.
2. Satiksmes ministrijai atbilstoši savai kompetencei:
	1. veicināt maksimāli labvēlīgu nosacījumu izveidošanu auto un dzelzceļu pārvadājumu apjomu palielināšanai starp abām valstīm, tostarp arī tranzīta valstīm. Nodrošināt izdevīgākus tranzīta pārvadājumu tarifus un pazemināt izdevumus kravu apstrādei Latvijas ostās;
	2. ieviest efektīvu sistēmu autopārvadājumu kravu iekraušanai atpakaļceļā starp Latvijas Republiku un Uzbekistānas Republiku, samazinot tukšu kravu autopārvadājumus;
	3. optimizēt maksas par autoceļu izmantošanu 1996.gada 23.maijā parakstītā „Latvijas Republikas valdības un Uzbekistānas Republikas valdības nolīguma par automobiļu starptautisko satiksmi” ietvaros;
	4. paplašināt abpusēji izdevīgu sadarbību gaisa satiksmes jomā. Piesaistīt Latvijas pusi reģiona lielākā starptautiskā intermodālā loģistikas centra iespēju izmantošanā, kas izveidots uz lidostas „Navoi” bāzes, lai īstenotu gaisa kravu pārvadājumus Centrālās, Dienvidu un Dienvidaustrumu Āzijas valstīs.
3. Ekonomikas ministrijai un Satiksmes ministrijai atbilstoši savai kompetencei:
	1. koordinēt divpusējo dokumentu realizēšanu tirdzniecības, transporta un investīciju jomās, kas parakstīti augsta līmeņa vizīšu ietvaros 2013.-2014.gadā;
	2. organizēt abpusējas vizītes un sarunas abu valstu ieinteresētajām iestādēm un uzņēmumiem ar mērķi izstrādāt un praktiski realizēt kopīgus projektus.
	3. apmainīties ar nepieciešamo papildus informāciju un piedāvājumiem kopīgu projektu realizēšanai;
	4. veicināt kopīgu projektu īstenošanu un sniegt informatīvi konsultatīvo atbalstu;
	5. organizēt biznesa forumus, „apaļos galdus”, prezentācijas un citus biznesa pasākumus Latvijas Republikā un Uzbekistānas Republikā;
	6. veicināt abu valstu uzņēmumu dalību izstādēs - gadatirgos, kas notiek Latvijas Republikā un Uzbekistānas Republikā;
	7. organizēt citus nepieciešamos pasākumus pēc pušu vienošanās un saskaņā ar Latvijas Republikas un Uzbekistānas Republikas normatīvajiem aktiem.

Minēto priekšlikumu izpildes gaita tiks skatīta Latvijas Republikas un Uzbekistānas Republikas kārtējā SVK sēdē ekonomiskās, rūpnieciskās un zinātniski tehniskās sadarbības jautājumos, kas plānota 2015.gadā Taškentā (Uzbekistāna).

Ekonomikas ministrs V.Dombrovskis

Vizē: Valsts sekretārs M.Lazdovskis

13.08.2014. 10:00

1182

L.Vāgnere, 67013271

Linda.Vagnere@em.gov.lv